Alex Ahrendtsen (DF), 2023-11-30:
Tak, formand.
Det almene gymnasium i dag er et massegymnasium, og derfor er universitetet også blevet til et masseuniversitet.
En af bagmændene bag denne udvikling findes jo i Folketingssalen, nemlig Radikale Venstre.
Det har vi fået – mere end 150 gymnasier.
Det er selvfølgelig godt, at der er uddannelsestilbud til de unge overalt i landet.
Problemet er, at det mange steder har været det eneste tilbud, og derfor har det selvfølgelig også været attraktivt at cykle 4-5 km i stedet for at skulle 10, 15, 20 km til en erhvervsskole.
Man kan jo ikke lade være med at mistænke De Radikale for at have en våd drøm om, at Danmark skal bestå af en masse papirnussere, der sidder på kontoret og stabler ærter.
Det er ikke vores drøm.
Vi ønsker heller ikke, at vi har en masse identitetspolitiske markører, der sidder på universiteterne og udtænker de særeste teorier og udspyer had og tolerance baseret på pseudovidenskabelige teorier.
Det er ikke det Danmark, vi ser for os.
Vi ser for os et Danmark, der baserer sig på naturvidenskabelige, tekniske uddannelser og på erhvervsuddannelser.
Og sådan var det før.
Mange af de virksomheder, der i dag er førende i verden er udviklet af folk med erhvervsuddannelser, det er ejerledere.
Lad mig bare henvise til fru Anni Matthiesens hjemegn og LEGO, der er stiftet af en tømrer.
Det er i dag et verdensomspændende firma, og vi er så stolte af det.
Det har ikke været en eller anden papirnusser, medlem af Radikale Venstre, der udviklede det.
Det har været en fyr med en erhvervsuddannelse eller en kvinde med en erhvervsuddannelse.
Jeg bliver nødt til bare at understrege det: Det er ikke det Danmark, vi ønsker.
Vi ønsker, at vi vender tilbage til det, der gjorde os store og stærke.
Hvordan gør vi så det?
Der er flere muligheder.
Nogle har allerede været inde på det, og det er jo at begrænse adgangen til gymnasiet gennem et højere karakterkrav.
Siden 2013 har Dansk Folkeparti foreslået et karakterkrav på 7.
Om det skal være et karaktergennemsnit, eller om det skal være for dansk eller matematik, er vi egentlig ret åbne over for.
Men vi tror, at det er det rigtige.
Det er bare ikke nok.
Jeg er egentlig lidt ked af, at vi kun har en snak om det almene gymnasium, for alt inden for uddannelse er forbundne kar.
Vi kan ikke snakke om gymnasiet og begrænsning uden at tale om hele uddannelsessektoren i sin sammenhæng.
Derfor har Dansk Folkeparti også sendt et forslag til undervisningsministeren, og det vil vi også gerne sende til hele kredsen.
I sin enkelhed fylder det en side, og det er et skema, som håndterer det problem.
Vi har tre hovedsøjler.
Den ene søjle er adgangen til gymnasierne med en karakter på 7. Så har vi hf, hvor du skal være 20 år for overhovedet at komme ind, for dem, der har fortrudt og gerne vil have en gymnasial uddannelse.
Det er den ene søjle.
Den anden søjle er selvfølgelig erhvervsuddannelserne.
Det er for de elever, som er ret sikre på, at det er det, de vil.
Så er der den store brede midte.
Det er den tredje søjle.
Der har vi faktisk kigget lidt på hpx, som Reformkommissionen har spillet ud med.
Men det er en justeret hpx.
Så er der selvfølgelig også stu'en og fgu'en, som er, hvad kan man sige, den fjerde søjle, men de er jo egentlig lidt mere forberedende.
På den måde vil vi tage hånd om hele strukturen i stedet for kun udelukkende at diskutere det almene gymnasium.
Det er vores vision.
Vi tror på det, det er den vej, vi skal gå, og vi vil blive ved med at kæmpe for det.
Tak for ordet.